***ศูนย์ให้คำปรึกษาทางกฎหมาย คณะนิติศาสตร์ มหาวิทยาลัยเชียงใหม่ (LEGAL CONSULTATION CENTER)***

**ชั้น 1 คณะนิติศาสตร์** เลขที่ 239 ถนนห้วยแก้ว ตำบลสุเทพ อำเภอเมือง จังหวัดเชียงใหม่ 50200

โทรศัพท์ 053-943589, 081-4733076 Email: cmulawclinic@gmail.com Website: www.law.cmu.ac.th

**โครงการคลินิกกฎหมายสัญจรครั้งที่ 2/2554: การเผยแพร่ความรู้ทางกฎหมาย เรื่อง ความรุนแรงในครอบครัวให้แก่นักเรียนระดับมัธยมศึกษา**

1. **ชื่อโครงการ** โครงการคลินิกกฎหมายสัญจรครั้งที่ 2/2554: การเผยแพร่ความรู้ทางกฎหมาย เรื่อง ความรุนแรงในครอบครัวให้แก่นักเรียนระดับมัธยมศึกษา
2. **หน่วยงานที่รับผิดชอบ** ศูนย์ให้คำปรึกษาทางกฎหมาย คณะนิติศาสตร์ มช.

**อาจารย์ที่ปรึกษาโครงการ** ผู้ช่วยศาสตราจารย์ ดร. พรรณรายรัตน์ ศรีไชยรัตน์

**นักศึกษาผู้รับผิดชอบโครงการ** นางสาวณัฐกานต์ ขันไชย และนางสาวจุติพร อุปนันท์

1. **หลักการและเหตุผล**

ศูนย์ให้คำปรึกษาทางกฎหมาย คณะนิติศาสตร์ มหาวิทยาลัยเชียงใหม่ หรือ คลินิกกฎหมายได้จัดตั้งขึ้นโดยมีวัตถุประสงค์หลักเพื่อปลูกฝังจริยธรรมและหน้าที่ของผู้ประกอบวิชาชีพทางกฎหมายในการให้บริการแก่ประชาชนที่ไม่มีความสามารถในการจ่ายค่าตอบแทนหน้าที่ในการสร้างความเป็นธรรมในสังคมให้แก่นักศึกษาและเพื่อให้บริการทางวิชาการแก่ชุมชนตามภารกิจพื้นฐานของสถาบันการศึกษา การดำเนินงานหลักของศูนย์ คือ การให้คำปรึกษาทางกฎหมายแก่ประชาชนที่มาติดต่อขอรับคำปรึกษาและให้บริการด้านการสอนกฎหมายแก่ชุมชนทุกระดับฐานะ โดยเฉพาะกลุ่มผู้ด้อยโอกาสในสังคม ในขณะเดียวกันวิชาบังคับหนึ่งกระบวนวิชาในหลักสูตรนิติศาสตรบัณฑิต คือวิชาหลักวิชาชีพนักกฎหมายก็มีวัตถุประสงค์หลักในการสอนคุณธรรม จริยธรรมและอุดมคติของนักกฎหมายให้แก่นักศึกษา

ดังนั้น โครงการให้บริการทางกฎหมายแก่ประชาชนจึงได้ร่วมกับอาจารย์ผู้สอนกระบวนวิชาหลักวิชาชีพนักกฎหมายจัดทำโครงการคลินิกกฎหมายสัญจร ครั้งที่ 2/2554 เพื่อสร้างความเข้าใจและความตระหนักในคุณค่าของจริยธรรมนักกฎหมายในการให้บริการแก่ประชาชนที่ไม่มีความสามารถในการจ่ายค่าตอบแทนให้แก่นักศึกษาในกระบวนวิชาหลักวิชาชีพนักกฎหมาย โดยรับนักศึกษาอาสาสมัครให้บริการทางวิชาการแก่ชุมชนโดยการการเผยแพร่ความรู้ทางกฎหมายให้แก่นักเรียนระดับมัธยมศึกษา คือ โรงเรียนบ้านแม่หอพระวิทยาคม อำเภอแม่แตง จังหวัดเชียงใหม่

ประเด็นทางกฎหมายที่ศูนย์ฯ เลือกเป็นหัวข้อในการการเผยแพร่ความรู้สำหรับคลินิกกฎหมายสัญจรครั้งที่ 2/2554 คือ ความรุนแรงในครอบครัว เนื่องจากเป็นปัญหาที่ซ่อนตัวอยู่ในสังคมไทยเป็นเวลานาน ในปัจจุบันความรุนแรงในครอบครัวมิได้ลดลงแต่เพิ่มมากขึ้นทั้งในแง่ปริมาณและขนาดของความรุนแรง ตลอดจนมีรูปแบบที่มีความซับซ้อนมากขึ้นตามสภาพสังคมที่เปลี่ยนแปลงไป นอกจากนี้ยังปรากฏอีกว่าในสังคมไทยมีความเชื่อที่ไม่ถูกต้องหลายประการเกี่ยวกับความรุนแรงในครอบครัว เช่น เป็นเรื่องภายในครอบครัวที่บุคคลภายนอกไม่ควรเข้าไปยุ่งเกี่ยว บิดามารดามีสิทธิอย่างเต็มที่ในเนื้อตัวร่างกายของบุตร เป็นต้น จึงทำให้หลายคนเพิกเฉยและไม่ให้ความสนใจกับความรุนแรงในครอบครัวทั้งที่อาจก่อให้เกิดผลกระทบอย่างรุนแรงแก่ผู้ที่ตกเป็นเหยื่อ ทั้งในด้านร่างกายและจิตใจจนอาจถึงขั้นเสียชีวิตหรือเป็นโรคจิต เหยื่อบางรายอาจสูญเสียความสามารถและศักยภาพในการพัฒนาตนเองในทุกด้าน

ดังนั้น จึงสมควรที่จะมีการเผยแพร่ความรู้ความเข้าใจที่ถูกต้องเกี่ยวกับปัญหาการใช้ความรุนแรงในครอบครัวและกฎหมายที่เกี่ยวข้องให้แก่เยาวชนซึ่งถือเป็นกลุ่มเสี่ยงในการตกเป็นเหยื่อของการใช้ความรุนแรงในครอบครัว เพื่อให้เกิดความเข้าใจและทราบแนวทางในการป้องกันตนเองและแก้ปัญหาที่เกิดขึ้น

1. **วัตถุประสงค์**

1. เพื่อปลูกฝังจริยธรรมและหน้าที่ของผู้ประกอบวิชาชีพทางกฎหมายในการให้บริการแก่ประชาชนและการสร้างความเป็นธรรมในสังคมให้แก่นักศึกษา

2. เพื่อเป็นการให้บริการทางวิชาการแก่ชุมชนโดยไม่คิดค่าตอบแทน โดยการสอนกฎหมายแก่นักเรียนระดับประถมและมัธยมศึกษา

3. เพื่อให้นักศึกษามีโอกาสได้เรียนรู้ถึงปัญหาของการใช้กฎหมายในความเป็นจริงและเพื่อสร้างทักษะในการประกอบวิชาชีพทางกฎหมาย

4. เพื่อสร้างทัศนคติที่ดีของสังคมต่อการศึกษากฎหมายและการประกอบวิชาชีพทางกฎหมาย

5. เพื่อเผยแพร่ความรู้ทางกฎหมายเกี่ยวกับความรุนแรงในครอบครัวให้กับทั้งนักศึกษาและนักเรียนซึ่งเป็นกลุ่มเสี่ยงในการตกเป็นเหยื่อของความรุนแรง

6. เพื่อเผยแพร่ความรู้เกี่ยวกับวิธีการป้องกันตนเองของผู้ตกเป็นเหยื่อของความรุนแรงในครอบครัวและแนวทางในการแก้ไขปัญหา

1. **ขั้นตอนและระยะเวลาในการดำเนินการ**

**ขั้นตอนที่ 1**

วันที่ 24 สิงหาคม 2554 เวลา 09.00 – 12.00 น. ฝึกอบรมวิธีการสอนกฎหมายในชุมชนและทำความเข้าใจในกฎหมายที่เกี่ยวข้อง คือ พระราชบัญญัติคุ้มครองผู้ถูกกระทำด้วยความรุนแรงในครอบครัว พ.ศ. 2550 ให้กับนักศึกษาอาสาสมัครเข้าร่วมโครงการ

**ขั้นตอนที่ 2**

วันที่ 29 สิงหาคม 2554 เวลา 13.00 -14.30 น. ซักซ้อมความเข้าใจในแผนการสอนและเนื้อหาของบทเรียนที่จะใช้สอน การเตรียมอุปกรณ์ประกอบการสอน และรายละเอียดในการเดินทาง

**ขั้นตอนที่ 3**

วันที่ 31 สิงหาคม 2554 เวลา 7.30 – 13.30 น. ลงพื้นที่จริง

1. **ผู้เข้าร่วมโครงการ**

อาจารย์และเจ้าหน้าที่ จำนวน 2 คน

นักศึกษาชั้นปีที่ 4 ซึ่งเป็นอาสาสมัครศูนย์ให้คำปรึกษาทางกฎหมาย จำนวน 15 คน

นักศึกษาชั้นปีที่ 3 ที่ลงทะเบียนวิชาหลักวิชาชีพนักกฎหมาย จำนวน 40 คน

**รวมทั้งสิ้น 57 คน**

**8. ผลที่คาดว่าจะได้รับ**

1. สามารถปลูกฝังจริยธรรมและหน้าที่ของผู้ประกอบวิชาชีพทางกฎหมายในการให้บริการแก่ประชาชนและการสร้างความเป็นธรรมในสังคมให้แก่นักศึกษา

2. นักศึกษามีโอกาสได้เรียนรู้ถึงปัญหาของการใช้กฎหมายในความเป็นจริงและสร้างทักษะในการประกอบวิชาชีพทางกฎหมาย

3. ประชาชน คนในสังคมมีทัศนคติที่ดีต่อการศึกษากฎหมายและการประกอบวิชาชีพทางกฎหมาย

4. นักศึกษาและนักเรียนได้รับความรู้ทางกฎหมายเกี่ยวกับความรุนแรงในครอบครัว

5. นักศึกษาและนักเรียนมีความรู้เกี่ยวกับวิธีการป้องกันตนเองของผู้ตกเป็นเหยื่อของความรุนแรงในครอบครัวและแนวทางในการแก้ไขปัญหา

**9. กำหนดการ**

1. ฝึกอบรมวิธีการสอนกฎหมายในชุมชนและทำความเข้าใจในกฎหมายที่เกี่ยวข้อง

วันที่ 24 สิงหาคม 2554 เวลา 09.00-12.00 น.

ณ ห้อง SB 1122 คณะสังคมศาสตร์ มหาวิทยาลัยเชียงใหม่

09.00 – 09.15 น. กล่าวเปิดการอบรมวิธีการสอนกฎหมายในชุมชน

เรื่อง ความรุนแรงในครอบครัว โดย ผศ.ดร.พรรณรายรัตน์ ศรีไชยรัตน์

09.15 – 09.45 น. อธิบายถึงเทคนิควิธีการสอนกฎหมายในชุมชน

09.45 – 10.30 น. สาธิตการสอนกฎหมายในชุมชน เรื่อง ความรุนแรงในครอบครัว ตามแผนการเรียนที่ 1

10.30 - 10.45 น. พักรับประทานอาหารว่าง

10.45 - 11.30 น. สาธิตการสอนกฎหมายในชุมชน เรื่อง ความรุนแรงในครอบครัว ตามแผนการเรียนที่ 1

11.30 - 12.00 น. แบ่งกลุ่มผู้สอนเป็น 2 กลุ่ม พร้อมแจกอุปกรณ์การสอน

2. ซักซ้อมความเข้าใจในแผนการสอนและเนื้อหาของบทเรียน

วันที่ 29 สิงหาคม 2554 เวลา 13.00-14.30 น.

ณ ห้อง SB 1122 คณะสังคมศาสตร์ มหาวิทยาลัยเชียงใหม่

13.00 –14.00 น. ทบทวนความเข้าใจตามแผนการสอน

จับคู่กลุ่มสอน ตามแผนการสอนที่ 1 และ 2

ซักถามปัญหาในการเตรียมสอน และการออกไปสอน

14.00 – 14.30 น. ชี้แจงสถานที่สอน และจำนวนนักเรียน ข้อควรระวัง

แนะนำ Staff ที่รับผิดชอบแต่ละกลุ่ม

ชี้แจงกำหนดการวันที่ 31 สิงหาคม 2554 และนัดหมาย

3. ลงพื้นที่โครงการคลินิกกฎหมายสัญจร

วันที่ 31 สิงหาคม 2553 เวลา 07.30 - 12.00 น.

ณ โรงเรียนสันทรายวิทยาคมและโรงเรียนแม่ริมวิทยาคม จังหวัดเชียงใหม่

07.30 – 08.00 น. นักศึกษาชั้นปีที่ 3 ที่ร่วมโครงการพร้อมกันที่หน้าอาคารเรียน 4

คณะสังคมศาสตร์ มหาวิทยาลัยเชียงใหม่ และร่วมกันถ่ายรูปหมู่

08.00 น. ออกเดินทาง

08.45 - 09.00 น. กล่าวแนะนำศูนย์ให้คำปรึกษาทางกฎหมายและวัตถุประสงค์ของโครงการ

09.00 – 09.15 น. รวมน้องนักเรียนและแบ่งกลุ่มย่อย

09.15 – 10.30 น. สอนกฎหมายในชุมชนช่วงที่ 1 เรื่อง ความรุนแรงในครอบครัว ตามแผนการเรียนที่ 1 และ 2

10.30 - 10.45 น. พัก

10.45 - 12.00 น. สอนกฎหมายในชุมชนช่วงที่ 2 เรื่อง ความรุนแรงในครอบครัว ตามแผนการเรียนที่ 1 และ 2

12.00 น. เดินทางกลับคณะนิติศาสตร์ มหาวิทยาลัยเชียงใหม่

…………………………………………………………………………………….